Document ID: 32006R1048

KOMISIJAS REGULA (EK) Nr. 1048/2006
(2006. gada 10. jūlijs),
ar kuru groza Regulu (EK) Nr. 2185/2005, ar ko 2006. gadam atklāj aitu, kazu un aitas un kazas gaļas Kopienas tarifu kvotas
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 19. decembra Regulu (EK) Nr. 2529/2001 par aitu un kazu gaļas tirgus kopīgo organizāciju (1), un jo īpaši tās 16. panta 1. punktu,
tā kā:
(1)
Ar Komisijas Regulu (EK) Nr. 2185/2005 (2) laikposmam no 2006. gada 1. janvāra līdz 31. decembrim paredzēts atvērt aitu, kazu un aitu un kazu gaļas Kopienas tarifu kvotas.
(2)
Nolīgumā vēstuļu apmaiņas veidā starp Eiropas Kopienu un Austrāliju atbilstīgi 1994. gada Vispārējās vienošanās par tarifiem un tirdzniecību (VVTT) (3) XXIV panta 6. punktam un XXVIII pantam, kas apstiprināts ar Padomes Lēmumu 2006/106/EK (4), paredzēts no 2006. gada 1. janvāra Austrālijai piešķirt papildu tarifa kvotu 136 tonnu (kautsvara) apmērā, kas jāpievieno 2006. gadā pieejamajam daudzumam.
(3)
Pēc sarunām, kuru rezultātā tika noslēgts Nolīgums vēstuļu apmaiņas veidā starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam (5), kas apstiprināts ar Padomes Lēmumu (EK) 2006/333/EK (6), Kopiena apņēmās iekļaut savā sarakstā dzīvu kazu, kas nav tīršķirnes vaislas dzīvnieki, vispārēju (erga omnes) ikgadējo importa tarifu kvotu 91 tonnas dabiskā svara (43 tonnu kautsvara) apjomā. Dzīvu dzīvnieku importa tarifu kvota 49 tonnu kautsvara apjomā, kas agrāk tika piešķirta “citām valstīm”, ir jāatver visām. Abas dzīvu dzīvnieku importa tarifu kvotas jāsummē, iegūstot kopējo apjomu 92 tonnas kautsvara. Kvotas kārtas numurs nemainīsies.
(4)
Tādēļ attiecīgi jāgroza Regula (EK) Nr. 2185/2005.
(5)
Tarifu kvotas atver no 2006. gada 1. janvāra, tādēļ šī regula jāpiemēro retrospektīvi no minētās dienas.
(6)
Šajā regulā paredzētie pasākumi ir saskaņā ar Aitas un kazas gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2185/2005 pielikumu aizstāj ar šīs regulas pielikumu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2006. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 10. jūlijā

Labels: 3
17
6